**Moarte**

*Andrei Șerbănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E moarte afară, iubito,

Ascultă și tu cum vuiește

Și slugă îți sunt de departe,

Și cearta în noi se pornește.

E iarnă afară, iubito,

Bolnavii atârnă-n spitale

Și-n brațe mă muști viperină,

De piatră, cu buzele pale.

E noapte afară, iubito,

Perfuzii-n priveghi se adună,

Iar tu-mi ești mult mai lăuză

Cu moartea dansată de mână.

E frică afară, iubito,

Aproape te port ca amantă -

Când cioclul veni-va, o floare

Din casă în casă să-mpartă.

E jale afară, iubito,

Lumânări se albesc peste mese,

Voievozii ne cască pe doliu

Și negre-s pe mâini florărese.

E groază afară, iubito,

Și vinul parcă n-ajunge,

Izolat și confuz de cadavre

Demente, virale, nătânge.

Ești groaznică-n toate, iubito,

Iar eu sunt satanic în toate

Și altfel credeam despre tine

Cu spațiu-ntre vorbe și fapte.

E liniște-n toate, iubito,

Că nimeni nu e să mai strige,

Iar tu mă privești ca străina

Cu o sută de mii de alice.

E moarte afară, iubito,

Cum zvonul ne dă iar de rost

Și cearta din noi se oprește

Când moartea e la adăpost.